钦定古今图书集成/明伦汇编/氏族典/第624卷 > 拓跋齐
## 钦定古今图书集成/明伦汇编/氏族典/第624卷 > 拓跋齐

按《魏书河间公传》：“河间公，齐烈帝之元孙也。少雄杰
魁岸，世祖爱其勇壮，引侍左右。从征赫连昌，世祖马
蹶，贼众逼帝，齐以身蔽捍，决死击贼，贼乃退，世祖得
上马。是日微齐，世祖几至危殆。世祖以微服入其城，
齐固谏不许，乃与数人从世祖入城内。既觉，诸门悉
闭，世祖及齐等因入其宫中，得妇人裙系之槊上，世”
祖乘而上，因此得拔，齐有力焉。赐爵浮阳侯。从征和
龙，以功拜尚书，进爵为公。后与新兴王俊讨秃发保
周，坐事免官爵。刘义隆将裴方明陷仇池，世祖复授
齐前将军讨之，遂克仇池，威振羌氏。复赐爵河间公，
与武都王杨保宗对镇骆谷。时保宗弟文德说保宗
“闭险自固有期矣”，秦州主簿边因知之，密告齐。齐晨
诣保宗，呼曰：“古弼至，欲宣诏。”保宗出，齐叱左右扶保
宗上马，驰驿送台。诸氐遂推文德为主，求援于刘义
隆。义隆遣将房亮之、苻昭、啖龙等率众助文德。齐击
斩杀龙，擒亮之，氐遂平。以功拜内都大官。卒，谥曰敬。